Papersnake/gushiwen huggingface dataset:
伏日偶作
王禹偁（宋代）

移床拖簟就南轩，门掩闲坊半树蝉。
多病形容唯有骨，食贫生树旋无钱。
掖垣已忝年深直，朝谒终妨日晏眠。
会解纶闱求郡印，早收余俸卜归田。
荷钱
宋无（元代）

拾来虚费藕丝穿，暴富池塘积万千。人世不平如买得，夏天那有盖鸥眠。
孤坐
徐玑（宋代）

晨起犹孤坐，瓶泉待煮茶。寒烟添竹色，疏雪乱梅花。

独喜忘时事，谁知改岁华。多君能过此，人里似山家。
虞神歌
佚名（宋代）

复土初。明旌下储胥。回虚仗，箫笳互奏，旌旆随驱。岂知飚御在笳壶。道萦纡。风日惨、六马踌躇。留恨满山隅。不堪回首，翠柏已扶疏。帝城渐迩，愁雾锁天衢。公卿百辟，鳞集云敷。
迓龙舆。端门辟，金碧凌虚。此时远帝都。严清庙，入空时升，文物灿烂极嘉娱。配三宗，号称神，古所无。帝德协庙虞。九歌毕奏斐然殊。会轩朱。神具燕喜，锡福集皇居。更千万祀，佑启邦图。
汴梁城内有李师师巷经过感赋
陈维崧（清代）

是东京旧迹，愁漠漠，雨丝丝。
怅赵宋繁华，樊楼笑语，总被风吹。
凄其，剩勾栏在，照绿窗曾挂月如规。
今日颓垣废井，当年舞榭歌基。
师师，雪貌玉为肌。
玩月赏花时。
惹君王夜幸，香橙暗擘，腻笋潜携。
谁知，小屏风后，有周郎低唱断肠词。
一代春娇寂寞，半城夜火参差。
桐君山
李仲骧（宋代）

水尽露嵌嵚，红尘杂市音。
西来天日远，东望白云深。
塔□中流见，渔灯半夜沉。
烟波竞名利，应负指桐心。
曲池
李商隐（唐代）

日下繁香不自持，月中流艳与谁期。迎忧急鼓疏钟断，

分隔休灯灭烛时。张盖欲判江滟滟，回头更望柳丝丝。

从来此地黄昏散，未信河梁是别离。
张子白休官却寄 其三
成鹫（清代）

峡山兀兀水深深，识得斯人去住心。罗雀门如僧舍冷，归猿洞接野棠阴。

直躬累俗怜同病，携手何年共入林。我解行缠君解印，虎溪明月待相寻。
赠丁和
白侍郎（宋代）

步入罗湖石径斜，阴阴乔木锁烟霞。
小桥流水君须记，便是丁和处士家。
塞下曲·秋风夜渡河
王昌龄（唐代）

秋风夜渡河，吹却雁门桑。
遥见胡地猎，鞴马宿严霜。
五道分兵去，孤军百战场。
功多翻下狱，士卒但心伤。
偶感呈苏先生
濮本（宋代）

好手不甘袖，日对棋一枰。雄争汉楚垒，秘逞孙吴兵。

偾着还自错，先机非偶赢。古今多少事，落尽此空声。
寒夜遣怀
陆游（宋代）

临觞本不饮，忧多自成醉。
四方行万里，不见埋忧地。
忆昔入京都，宝马摇香鬃。
酣饮青楼夜，歌声在半空。
去日不可挽，华发忽垂领。
娟娟峨眉月，相对作凄冷。
月落照空床，不寐听寒螿。
早知忧随人，何用去故乡。
对月
宋祁（宋代）

林梢霞尾暗，海面月华新。
一水开天鉴，千金上佛轮。
幽岩涵静桂，潜蚌溢凉津。
不必姑山去，翛然自玉人。
天山雪歌送萧治归京
岑参（唐代）

天山雪云常不开，千峰万岭雪崔嵬。
北风夜卷赤亭口，一夜天山雪更厚。
能兼汉月照银山，复逐胡风过铁关。
交河城边鸟飞绝，轮台路上马蹄滑。
晻霭寒氛万里凝，阑干阴崖千丈冰。
将军狐裘卧不暖，都护宝刀冻欲断。
正是天山雪下时，送君走马归京师。
雪中何以赠君别，惟有青青松树枝。
枕上闻雨声
王十朋（宋代）

枕上微闻点滴声，皇天有意救苍生。虽然未作商家雨，已觉炎方暑气清。
乾宁八景 其四 神堤烟柳
张缙（明代）

河防未就竟沉渊，谁识当年令尹贤。惟有春风祠下柳，翠眉长为锁寒烟。
曲水
洪适（宋代）

杯去浑无勇退时，偶然遇坎亦安之。不教坐有独醒客，便与投醪倒接篱。
读李光远
孙觌（宋代）

跳波乱清淮，一叶寄真赏。南山如高人，标格自矜爽。

胡尘暗楚甸，绝境堕渺漭。空城草木春，户外履谁两。

怅望壶公龙，乘云自来往。小诗若图画，彷佛见飞桨。

从今淮上山，不落梦中想。
泛舟呈元制照老
李流谦（宋代）

落日清江阔，临流一慨然。
断鸿烟际渚，雌霓雨余天。
照海珠成市，骑鲸客是仙。
轻风借帆力，送我玉妃前。
题赵王夜宴图
袁凯（明代）

玉户金缸夜未央，邯郸宫里奏丝簧。
郑姬已醉韩姬倦，谁拂君王白象床。
鹧鸪天（荆州别同官）
张孝祥（宋代）

又向荆州住半年。西风催放五湖船。来时露菊团金颗，去日池湖叠绿钱。

斟别酒，扣离弦。一时宾从最多贤。今宵拚醉花迷坐，后夜相思月满川。
出郊
叶茵（宋代）

多谢天公佐好晴，只今载酒作郊行。
飞花恋客閒中意，远笛吟春景外声。
已把物情归幻相，且将足力趁浮生。
南堂办得休休计，燕雀充庭亦贺成。
八声甘州 其四 眠
易顺鼎（清代）

忆眠时凤帐掩娇颦，脸印枕痕新。任金钗压扁，罗衫摺蹙，休唤真真。

只恐和人和梦，都化作梨云。梦里何滋味？犹咽香津。

那日迥廊中酒，有猩红万点，铺作重茵。被檀奴欺负，偷解茜纱裙。

甚东风相扶不起，被春愁困了柳腰身。凭仗着三生恩眷，消受横陈。
岷峨秋晚
林鸿（明代）

岷峨一千仞，秀色横清秋。云蟠陇蜀尽，水入巴江流。

旭日海上陇，苍苍树色浮。阳厓气已变，石林阴未收。

疏凿有古迹，登临仍壮游。落日下层巅，怀哉神禹忧。
捣练子 咏霜
王夫之（明代）

孤月上，夕风微。忍得寒生玉粟肥。征雁千双空里过，可能带得向南飞。
虞卿
田实发（清代）

抵掌易高位，簦屩匪所耻。故友中夜来，赵相若敝屣。

著书常闭门，穷愁乃可喜。曰卿何如人，惜哉魏公子。
弄水亭
陈舜俞（宋代）

未识贵池好，尝闻弄水名。
白鸟鉴中立，画船天上行。
七言嚵语联句
颜真卿（唐代）

拈䭔舐指不知休，欲炙侍立涎交流。过屠大嚼肯知羞，食店门外强淹留。
题小山宗侯狎鸥汀 其一
佘翔（明代）

高馆新开汴水头，忘机日日狎沙鸥。澄潭春动鱼龙戏，截得珊瑚作钓钩。
席上呈钱德循
贺铸（宋代）

枣华纂纂桑叶肥，老蚕起眠雏雀飞。
南邻买酒劝行乐，越客废书歌式微。
式微式微胡不归，明日会知今日非。
旧溪手种水杨柳，长与秋风扫钓矶。
盐池院观鹿
贾岛（唐代）

条峰五老势相连，此鹿来从若个边。

别有野麋人不见，一生长饮白云泉。
将之金陵寄侍琪服之秀才
释道潜（宋代）

黄昏落帆牛渚矶，苍石岸黑行人稀。渔灯夜深远近没，水鸟月明来去飞。

瓶盂渐与南斗阔，身世东去将焉为。钟山咫尺行可及，会当与子同遨嬉。
园中锦被花始开一枝红白二色赵守以二诗见报
郑刚中（宋代）

两种色，一枝花。
何郎汗汤饼，妃子醉流霞。
寂蓼难伴山斋客，风味宜归太守家。
寄外
丘氏（宋代）

帘里孤灯觉晓迟，独眠留得宿妆眉。珊瑚枕上惊残梦，认得萧郎马过时。
送章生端武
王十朋（宋代）

麟经绝笔今几年，学者异说何纷然。操矛入室务相伐，谁能浚井得美泉。

梅溪野人独好古，遗经独抱期心传。从予讲论有赵陆，得趣往往忘蹄筌。

章生妙龄固可畏，圣经贤传思穷研。赢粮远来若有意，席未及暖俄言还。

岂厌先生纸上语，奥境不见徒留连。春秋明日遂东矣，情钟我辈徒拳拳。
静夜酬通上人问疾
钱起（唐代）

东林生早凉，高枕远公房。大士看心后，中宵清漏长。

惊蝉出暗柳，微月隐回廊。何事沈痾久，舍毫问药王。
感秋呈宏父兼呈周楚望三首 其三
张耒（宋代）

浮云无停阴，急雨来清秋。飒飒水上风，吹我千里舟。

二年客淮楚，乞米充饥喉。空堂堆诗书，冷落妻子羞。

操舟将何之，漫浪为西游。岂不厌奔走，贫贱无良谋。

人生天地间，如萍水中浮。安得必所往，南北但随流。

达者知其然，委己任去留。止若寄渚雁，行如浮海桴。

万物本无事，百年漫多忧。冥怀付造物，俯仰予何求。
秋日
萧立之（宋代）

野店聊为一枕谋，五更归梦入乡愁。溪流清浅舂锄晓，篱落荒凉络纬秋。
寄宜阳兄弟
易重（唐代）

六年雁序恨分离，诏下今朝遇已知。上国皇风初喜日，

御阶恩渥属身时。内庭再考称文异，圣主宣名奖艺奇。

故里仙才若相问，一春攀得两重枝。
赠陶山人
刘得仁（唐代）

处士例营营，惟君纵此生。闲能资寿考，健不换公卿。

药圃妻同耨，山田子共耕。定知丹熟后，无姓亦无名。
忆灵泉山寄龚辅之谏议丈
刘挚（宋代）

不到灵房二十年，背依丛岭面平山。风吹桧柏周遭雨，地蹙冈峦寸尺烟。

合有高亭临绿筱，恨无长甃引清泉。携筇占得频来往，谁似香山白乐天。
古诗十九首
佚名（两汉）

生年不满百，
常怀千岁忧。
昼短苦夜长，
何不秉烛游！
为乐当及时，
何能待来兹？
愚者爱惜费，
但为後世嗤。
仙人王子乔，
难可与等期。
次韵李耸卿贺太守祷雨有应二首 其一
陈渊（宋代）

一寸丹诚贯上穹，坐令千里走龙工。骄阳弥目苗将槁，甘雨连龙泽已丰。

便觉风霜倾意尽，岂愁荆棘致年凶。江南岁漕知无阙，遥想中都喜气同。
百牢关
元稹（唐代）

天上无穷路，生期七十间。那堪九年内，五度百牢关。
复睹三乡题处留赠
贾驰（唐代）

壁古字未灭，声长响不绝。蕙质本如云，松心应耐雪。

耿耿离幽谷，悠悠望瓯越。杞妇哭夫时，城崩无此说。
遣思
刘敞（宋代）

淮上秋光凝客恨，城头暮色滞斜晖。独醒未必能胜醉，远望山来可当归。
题钱舜举画
黄溍（元代）

鸟雀鹰鹯皆羽族，强之食乃弱之肉。两雀亦分弱与强，一遭搏噬一高翔。

画师描貌劳意匠，诗人见画齐惆怅。人间万事无不然，鸡虫得失安足言。
别杨道夫二首
释宝昙（宋代）

当道纷豺虎，逢人说象龙。
一时馀砥柱。何处见霜钟。
诸子方嗤点，吾行未缺供。
大方同一笑，鹏鷃}各舂容。
采莲曲 其三
俞桂（宋代）

女伴歌采莲，清声度流水。无意惊鸳鸯，鸳鸯自飞起。
初夏
徐玑（宋代）

一雨临初夏，惊雷昨夜新。
地晴烟冉冉，堤涨渌鳞鳞。
兰麝销衣润，珊瑚净几尘。
墙阴旧无竹，笋过谢东邻。
宫词
王仲修（宋代）

银河清浅夜纵横，鱼钥传呼锁禁城。
试上红楼三十级，凭栏好看月初生。
念奴娇 九日有感次友人韵
陶宗仪（明代）

黄花白发，又匆匆佳节，感今怀昔。雨覆云翻无限态，故国寒烟榛棘。

杜老漂零，沈郎瘦损，此意天应识。划然长啸，不知身是孤客。

呼酒漫祓清愁，玉奴频劝，两脸添春色。眼底平生空四海，倦拂红尘风帻。

戏马台荒，登龙人老，往事休追惜。山林无恙，也须容我高屐。
寒雨二首 其一
张子翼（明代）

寒雨苦不止，同云满太虚。漓漓花易绽，脉脉岁将除。

烹茗徐添火，扃门懒着书。有怀多昼寐，凄寂欲何如。
和邹明府登何太仆定性楼
庞尚鹏（明代）

仰扪南斗倚高楼，俯视长江天际流。三岛尽从城里见，五湖疑向月中游。

閒床听雨金鸡晓，短阁栖云碧树秋。东望剡溪风雪夜，可谁乘兴共移舟。
楼枢蜜过华山浩然有念古慕希夷之心谨用韵作
郑刚中（宋代）

四皓已闲犹管事，留侯事了始求仙。
仙人石上出一手，寓意后人非偶然。
长门怨
佘五娘（明代）

宝鸭香消夜气清，长门灯暗梦难成。窗前细雨腮边泪，点点声声滴到明。
句 其三
陆游（宋代）

厚味无人设佞汤，微芬时自炷廉香。
有马示徐无党
欧阳修（宋代）

吾有千里马，毛骨何萧森。
疾驰如奔风，白日无留阴。
徐驱当大道，步骤中五音。
马虽有四足，迟速在吾心。
六辔应吾手，调和如瑟琴。
东西与南北，高下山与林。
惟意所欲适，九州可周寻。
至哉人与马，两乐不相侵。
伯乐识其外，徒知价千金。
王良得其性，此术固已深。
良马须善驭，吾言可为箴。
送韩玉汝太博出守洋州
苏颂（宋代）

州封繁会逼梁嶓，继世为藩盛事多。
遗德在人棠蔽芾，旧游经眼树婆娑。
春生剑外壶浆溢，花满褒中驷马过。
父老逢迎应善祝，缁衣将入郑风歌。
客目中次韵
楼钥（宋代）

花若开时定自开，芳心深靓不容催。
主人又有新诗出，佳客应寻旧雨来。
楼上已闻香扑鼻，堂前尽放酒盈杯。
高烧银烛照花睡，更到更深亦愿陪。
用月湾咏寄题江仪仲心远堂
徐瑞（宋代）

湛湛秋潭静，沉沉夜璧光。敛之不盈握，舒则可包荒。

今古事无尽，乾坤梦正长。炉香清昼永，物我两俱忘。
舟中晚眺得青字
项兰贞（明代）

片帆天际阔，落日远山青。
隐隐风前笛，行人不忍听。
颂古
释道颜（宋代）

万事由王老师，树子未属你在。
广额屠儿成佛，二祖大师偿债。
齐天乐·十洲三岛曾行处
王沂孙（宋代）

十洲三岛曾行处，离情几番凄惋。坠叶重题，枯条旧折，萧飒那逢秋半。登临顿懒。更葵箑难留，苎衣将换。试语孤怀，岂无人与共幽怨。迟迟终是也别，算何如趁取，凉生江满。挂月催程，收风借泊，休忆征帆已远。山阴路畔。纵鸣壁犹蛩，过楼初雁。政恐黄花，笑人归较晚。
送罗季能赴江陵幕
李曾伯（宋代）

淳熙公论盛槐门，文献依然故笏存。
晋世昔闻期毕万，鲁人今喜见臧孙。
交游半是清流望，趋向难为俗子论。
久客诸侯宁郁郁，公卿元自出藩垣。
鹤林传法明心颂二首
白玉蟾（宋代）

万法从心生，心心即是法。
语嘿与动静，皆法所使然。
无疑是直心，守一是正法。
守一而无疑，法法皆心法。
运司园亭·水阁
杜敏求（宋代）

方池导流水，横阁上寻丈。
晨曦夜月光，罩影相滉漾。
游鱼时出没，飞鸥亦下上。
终朝倚栏杆，不见有风浪。
示接待僧
释居简（宋代）

门向无栖泊处开，出门风急浪崔嵬。若还放箸忘恩底，九股红绵套不回。
题石勒城二首
吕温（唐代）

长驱到处积人头，大旆连营压上游。

建业乌栖何足问，慨然归去王中州。

天生杰异固难驯，应变摧枯若有神。

夷甫自能疑倚啸，忍将虚诞误时人。
小宛
佚名（先秦）

宛彼鸣鸠，翰飞戾天。我心忧伤，念昔先人。明发不寐，有怀二人。

人之齐圣，饮酒温克。彼昏不知，壹醉日富。各敬尔仪，天命不又。

中原有菽，庶民采之。螟蛉有子，蜾蠃负之。教诲尔子，式穀似之。

题彼脊令，载飞载鸣。我日斯迈，而月斯征。夙兴夜寐，毋忝尔所生。

交交桑扈，率场啄粟。哀我填寡，宜岸宜狱。握粟出卜，自何能穀？

温温恭人，如集于木。惴惴小心，如临于谷。战战兢兢，如履薄冰。
怀旧
李正民（宋代）

遁迹渔盐远市朝，回廊落叶响萧萧。云迷岭岫天将雪，草没汀洲海上潮。

欲寄新诗人杳杳，重寻旧会恨迢迢。暮年更欠刘龚语，门翳蓬蒿转寂寥。
诸公和诗再用前韵
王十朋（宋代）

屏间观画颐频支，想像风味哦新诗。火山太早反遭骂，陈紫未显谁称奇。

气禀南方君子土，不近长安帝王圃。安排名字知何人，误与牡丹同入谱。

泉南老守思故山，荔熟我去谁后先。但愿丁香一株熟，添入药裹痊痰■。

平生梦寐南州果，瘦腹如蝉消几颗。明年何处饤杯盘，雁荡山前月流火。
简刘致中兄弟
李处权（宋代）

祖笔摩空有赋声，长杨羽猎旧齐名。
颇推门第多人物，故作楼居远世情。
我辈一生悲短褐，君家五字倚长城。
武陵欲借渔舟便，春水桃花不计程。
题桃源 其二
佚名（宋代）

舍舟入洞夕阳斜，得见方村八九家。林锁山环藏屋宇，鸡鸣犬吠隐烟霞。

宁知门有今朝客，可使灯开昨夜花。共喜相邀询动止，呼童汲水煮仙茶。
元宵
胡仲弓（宋代）

缓辔归来看夜城，千门灯火照街明。
自疑不是乘槎客，却傍银河星斗行。
挽沈漕宜之父主管
彭龟年（宋代）

蝉蜕轩裳早，冰融义理深。
但知捐世累，谁复识公心。
宇宙终埋玉，哀荣有赐金。
遥怜九原上，烟雨暗寒林。
浮山
彭睿埙（明代）

相传疏凿有奇封，削出江南第几峰。寺枕湍流何代月，僧归闲倚汉时松。

神丁开后无金甲，洪水流来断玉龙。却笑山灵浑似梦，天涯常与系萍踪。
知枢密院孙温靖公挽辞二首
苏颂（宋代）

位冠枢机辅，名高羽翼臣。
一言曾寤意，四近久同寅。
丹旐都城远，青松隧路新。
西瞻裕陵道，想从属车尘。
八声甘州（初风）
黄裳（宋代）

化工多事了，却收天巧，都与西风。数峰云如扫，闲垂六幕，初见风容。昨夜烦襟顿释，一雨洗遥空。偏有银蟾好，千里人同。

引起游人多感，为静中景色，悲思无穷。傍雕栏怀古，谁问紫元翁。也难逢、金华时候，又岂知、幽会水精宫。尘缘满，指烟霞去，多在江东。
用洁堂韵赠徐清溪祷雨
马廷鸾（宋代）

怒起乖龙变蛰雷，神翁此手更神哉。老天于物何尝病，旧雨如神自不来。

彼稷之苗馀滞穗，我行其野绝纤埃。方平狡狯犹馀事，聊慰饥农取大咍。
近报
黄文雷（宋代）

青青塞草始知春，又见平林枣颊頳。
蛇起天津流枉矢，鸟飞淮甸覆行尘。
漆城按堵宁辞荫，石马沾沟会有神。
千古睢阳无处觅，不知臧质是何人。
大宁河
范成大（宋代）

梨枣从来数内丘，大宁河畔果园稠。
荆箱扰扰拦街卖，红皱黄团满店头。
偈 其七
释善果（宋代）

数日霶沱大雨，元来不落别处。滴穿释迦鼻孔，浸烂弥勒眼睛。

溪涧岂能鱼得住，终归大海作波涛。
和赵超然 其二
释慧空（宋代）

山僧当年活计小，冷地不知人怪笑。白云堆里强安身，石火光中多失照。

业风吹不到天亭，无著力处尽力争。千岁灵龟退灵壳，而今步步火中行。

超然居士今庞老，一笑相逢重拨草。全机透出上头关，平屐家风且安好。

且安好，走过市桥曾挞倒。回头筑著老丹霞，咄这冤家何不道。
游天台山还里
严克真（清代）

山灵笑我寸心违，未结茅蓬在翠微。双阙思寻丹药去，一肩挑翠白云归。

天台道出抛游屐，海国人还坐钓矶。回忆嫏嬛多福地，尘缘终觉世情非。
赋成中丞临川侍郎西园杂题十首·牡丹
宋祁（宋代）

上国名园买地栽，试知韩令是雄猜。
香根斸尽成何事，不识骚人托讽才。
登城五首
刘克庄（宋代）

已作南夷长，那为北面臣。
未忘真定冢，毕竟是华人。
题善住阁
释道璨（宋代）

阁前溪水声潺湲，阁后山色空巑屼。
取之不得舍不得，善住道人如是观。
浩荡春风满天地，飞絮游丝无定处。
去无所至来无踪，善住道人如是住。
有所往兮成守株，鱼止泺兮鸟栖芦。
无所住兮成漫浪，空中迹兮镜中像。
道人一笑璨琳琅，住不住兮吾已忘。
閒倚阑干春昼长，眼看白鸟浮沧浪。
新斋即事
葛绍体（宋代）

炉烟虚匝上寒屏，窗纸吟风带雨听。
欹枕夜深偷酒力，一声啼鸟梦初醒。
青阳
佚名（两汉）

青阳开动，根荄以遂，膏润并爱，跂行毕逮。
霆声发荣，壧处顷听，枯槁复产，乃成厥命。
众庶熙熙，施及夭胎，群生啿啿，惟春之祺。
宋州东登望题武陵驿
李嘉祐（唐代）

梁宋人稀鸟自啼，登舻一望倍含凄。白骨半随河水去，

黄云犹傍郡城低。平陂战地花空落，旧苑春田草未齐。

明主频移虎符守，几时行县向黔黎。
水仙操
李咸用（唐代）

大波相拍流水鸣，蓬山鸟兽多奇形。琴心不喜亦不惊，

安弦缓爪何泠泠。水仙缥缈来相迎，伯牙从此留嘉名。

峄阳散木虚且轻，重华斧下知其声。檿丝相纠成凄清，

调和引得薰风生。指底先王长养情，曲终天下称太平。

后人好事传其曲，有时声足意不足。始峨峨兮复洋洋，

但见山青兼水绿。成连入海移人情，岂是本来无嗜欲。

琴兮琴兮在自然，不在徽金将轸玉。
题智门寺寄住山伊岩玉老
宋伯仁（宋代）

笋轿冲烟落翠巅，白岩山裹借床眠。
饱听溪水云深处，笑索梅花雪后天。
几世世修三世福，万灯灯是一灯缘。
吾生误读磨崖颂，落得吴霜点鬓边。
古香慢 中秋六榕东坡楼对月作
陈洵（清代）

桂华镜转，蓬翠波留，秋思孤迥。罨画屏风，座密四围绿静。

遥夜罨天宽，漫虚占、花间对影。想连环万户暗里，赏心乐事谁领。

渐淡淡、凭高清兴。双鬓山河，无限风景。梦迹依稀，旧曲与谁同听。

一笑挟飞仙，看光贮、吟壶共永。怕浮云，又遮断、雁声度岭。
临江仙·自笑口头闲伎俩
姬翼（元代）

自笑口头闲伎俩，口头毕竟非真。早知拂却舌尖尘。三缄常默默，超出是非津。屏尽千魔并万难，闲中顿觉颐神。好风明月自相亲。多生缘习断，印证本来人。
和刘逸老题罗汉壁间韵
李处权（宋代）

僧房元寂寂，客意遂陶陶。
诗笔翻云锦，茶瓯捲露涛。
鸦归寒日下，雪尽远峰高。
尚喜王乔近，吹笙坐碧桃。
两京童谣
不详（唐代）

不怕上兰单，惟愁荅辨难。无钱求案典，生死任都官。
过留台吴侍郎新葺菜市小园
宋庠（宋代）

解选幽栖地，园居压野开。
清风无近至，双派即同来。
度彴幽人屐，临渠醉客杯。
倒根柽拥岸，初箨筍穿苔。
溪石行堪钓，沙鸥已罢猜。
宵游应更好，长负月徘徊。
光尧玉碗歌
程晋芳（清代）

畴昔曾读《浯溪诗》，建炎酒觯咏汝瓷。浮青滴翠但想像，何来玉碗光陆离。

文曰光尧法大篆，遍体莹洁如凝脂。当唇一寸独纯赤，晴雪影里红霞披。

六陵夜发异宝出，制造想自淳熙时。狸奴一蹴癯者帝，虽非己出诚佳儿。

老作闲人谢机务，忘忧便面时自怡。是时戎马稀游牧，不厌偏安保南服。

鱼脆初陈安嫂羹，雪香更进梅花粥。料应此碗列长筵，翠釜银盘错彩鲜。

不知侑食徵歌夕，可忆冰山雪窖天。吁嗟寿皇真令主，一饭何曾忘中土。

岳韩去后更无人，怪底金瓯缺难补。即看孝养备情文，尊号堂堂媲放勋。

兰枻红鹃芳掩冉，龟儿雁翅舞缤纷。君不见杯羹且望分强敌，拥彗迎门何踧。

又不见南内凄凉蜀道归，自调龙笛教张徽。岂如聚景园中风景异，引觞遥挹蓬莱翠。

玩好先呈德寿宫，山陵杂置温明器。沈叹重华积草痕，琼卮堕后缺晨昏。

老臣泪浥云衣湿，天道悠悠未可论。
苏东坡竹
黄公望（元代）

一片湘云湿未乾，春风吹下玉琅玕。强扶残醉挥吟笔，帘帐萧萧翠雨寒。
中秋四山诗 其二 铜井山
张元凯（明代）

晨弭南湖棹，暮蜡东山屐。千级石磴遥，半岭行云逆。

佛宫才数椽，僧厨少四壁。井馀蛟龙腥，阶唯鸟兽迹。

崩奔群壑会，居然走震泽。皎月出层岩，窈窕穿树隙。

寥空澹而澄，逾高光逾白，一照析秋毫，万象呈圆魄。

浮屿俨欲飞，列宿如可摘。峦竹多清音，巢鹘无卑翮。

箕踞藉落叶，长啸振孤石。兹夕登兹山，彷佛藐姑射。
水仙花四首
杨万里（宋代）

开处谁为伴，萧然不可亲。
雪宫孤弄影，水殿四无人。
送裴五归京口
李嘉祐（唐代）

君罢江西日，家贫为一官。还归五陵去，只向远峰看。

暮色催人别，秋风待雨寒。遥知到三径，唯有菊花残。
送别诗
虞羲（南北朝）

唯有一字书，寄之南飞雁。
深父学士示易诗四首某辄和韵 其一
彭汝砺（宋代）

学易非吾敢，疲驽亦勉旃。冥心二篇策，皓首一韦编。

忧患生拘羑，几微续草玄。相期须畛域，慎勿泥蹄筌。
赠望之四首 其二
何景明（明代）

良时不克俱，悠悠子行迈。行迈之何方，乃在万里外。

汎舟涉江之，道远阻湍濑。我心思桂林，倚立增叹嘅。

河清岂无期，奈此日月逝。所愿芳未歇，及兹采荃蕙。
忆帝京·薄衾小枕凉天气
柳永（宋代）

薄衾小枕凉天气，乍觉别离滋味。展转数寒更，起了还重睡。毕竟不成眠，一夜长如岁。
也拟待、却回征辔；又争奈、已成行计。万种思量，多方开解，只恁寂寞厌厌地。系我一生心，负你千行泪。
春思 其四
韩淲（宋代）

平湖波暖花宜晴，故园梦断蝴蝶轻。小楼行藏一徙倚，诗与此春俱眼明。
读项羽传二首
释智圆（宋代）

频年战胜恃雄强，历数分明在彼苍。
堪笑范增无异识，不能令主事高皇。
题元郎中新宅
王建（唐代）

近移松树初栽药，经帙书签一切新。铺设暖房迎道士，

支分闲院著医人。买来高石虽然贵，入得朱门未免贫。

惟有好诗名字出，倍教年少损心神。
次韵周圣举过苏次元四首 其一
汪藻（宋代）

往闻苏赵公，黄阁望诸老。功名四夷知，无愧越裳操。

同时卿相家，纨绮或佣保。至今子孙贤，庭有书带草。
寄云林上人
方凤（宋代）

竹杖芒鞋去未能，鞅尘十丈苦相仍。
去来今了三生事，输尔寒岩宴坐僧。
旅中
林某（宋代）

一剑随孤影，风霜道路长。
何人忽横笛，有客正思乡。
古驿自芳草，空山又夕阳。
啼猿莫添恨，今夜宿潇湘。
小筑
陆游（宋代）

小筑随高下，园池皆自然。
锄山得灵药，斸坎遇寒泉。
幽槛花房歛，深林果蔕骈。
邻翁亦好事，相伴送流年。
山居杂诗九十首
曹勋（宋代）

闲时谒坟山，小筑真隐麓。
怪来少清景，颇似阙修竹。
荷锄斸云烟，移种扶疏绿。
亭亭才数根，一扫群朴樕。
怀昔
陆游（宋代）

高皇布网收凤麟，我得定交犹数人。陈山清真王逸少，李石风流贺季真。
小重山 其二 忆昔次卧子
吴绮（清代）

十里珠帘金凤钩，大堤堤上路、旧时游。枇杷花下不知愁，清溪月，夜夜照风流。

往事但悠悠。鸳鸯飞尽处、白苹洲。兰成萧瑟倚江楼。

伤情也，一曲旧伊州。
自坎夏回语石庵磴路崎岖济胜无具即事口占
罗万杰（明代）

崎岖磴道傍云斜，望入层崖势转赊。伴我行藏筇七尺，与谁来往径三叉。

烟光澹荡闻啼鸟，树影扶疏见落花。上得岭头足指痛，却疑身是老玄沙。
余与大来苏筑俱生残冬感而赋此
释函可（明代）

肯从斯世问穷通，千载应知吾道东。延龄共向蠹鱼窟，立命全归磨蝎宫。

不堪死地论生日，何意今人见古风。异姓篪埙原匪偶，胚胎冰雪本来同。
山中即目二首 其一
戴复古（宋代）

岩路穿黄落，人家隐翠微。笼鸡为鸭抱，网犬逐鹑飞。

竹好堪延客，溪清欲浣衣。禅扉在何许，僧笠戴云归。
秋日漫兴
李宗瀛（清代）

萧瑟真同庾信哀，平芜莽苍倦登台。天涯岁月黄鸡唱，徼外风霜白雁来。

南国尚劳横海将，中朝谁是济川才。罪言欲吐还缄口，日饮亡何覆一杯。
九张机
佚名（宋代）

两张机。月明人静漏声稀。千丝万缕相萦系。织成一段，回纹锦字。将去寄呈伊。
落石庙
崔复初（宋代）

庙门金字额，壁画半凋零。
残日挂红树，晚猿吟翠屏。
村深僧村实，岁久石英灵。
闻受河汾业，老成犹典刑。
常润道中有怀钱塘寄述古五首
苏轼（宋代）

従来直道不辜身，得向西湖两过春。
沂上已成曾点服，泮宫初采鲁侯芹。
休惊岁岁年年貌，且对朝朝暮暮人。
细雨晴时一百六，画船鼍鼓莫违民。
草长江南莺乱飞，年来事事与心违。
花开后院还空落。
燕入华堂怪未归。
世上功名何日是，樽前点检几人非。
去年柳絮飞时节，记得金笼放雪衣。
（杭人以放鸽为太守寿。
）浮玉山头日日风，（即金山也。
）涌金门外已春融。
二年鱼鸟浑相识，三月莺花付与公。
剩看新翻眉倒晕，未应泣别脸消红。
何人织得相思字，寄与江边北向鸿。
国艳夭娆酒半酣，去年同赏寄僧檐。
但知扑扑晴香软，谁见森森晓态严。
谷雨共惊无几日，蜜蜂未许辄先甜。
应须火急回征棹，一片辞枝可得粘。
惠泉山下土如濡，阳羡溪头米胜珠。
卖剑买牛吾欲老，杀鸡为黍子来无。
地偏不信容高盖，俗俭真堪着腐儒。
莫怪江南苦留滞，经营身计一生迂。
访约斋三绝
姜特立（宋代）

满城车马隘如云，百万人家暗市尘。
忽到南湖湖上看，始知物外有高人。
句
乾康（唐代）

镜湖中有月，处士后无人。荻笋抽高节，鲈鱼跃老鳞。

（《经方干旧居》甚为齐己所称）
偈颂一百零九首
释可湘（宋代）

几次淘澄，半生熬炼。
直教气息全无，脱体精明自现。
粗细短长突出难辨。不是心，
不是佛，不是物，
分晓一团银绣线。
颂古五十七首
释道昌（宋代）

将成之山，不进一篑。
老倒云门，坐而获利。
钓鳌钓鲸手段高，惯曾下海涉波涛。
缓放急收自得便，浮家泛宅何飘飘。
竹枝歌
孙嵩（宋代）

峡山削出青嵯峨，峡水匀成绿不波。
屯平山林未能得，奈此猿声朝夕何。
鹿筋
吴敦仁（清代）

剖来全鹿解留筋，供入宾筵酒味醺。不似养茸当补益，却嫌市味尚膻荤。

食非鸡肋称觞便，熟并熊蹯借箸分。犹记芝田衔草日，班龙珠顶别毛群。
偈颂七十一首 其四十三
释了惠（宋代）

护生须是杀，杀尽始安居。会得个中意，铁船水上浮。
感叹
姜特立（宋代）

日月争其所，昏晓成古今。
桑榆能几何，可但惜分阴。
有花须共赏，有酒须频斟。
追念旧交游，半卧青枫林。
泊舟兜率寺呈王承可
黄彦平（宋代）

樯燕惊三叠，刀鱼送两旗。
雨篱花淡泊，风岸柳参差。
晚并知名寺，同寻没字碑。
摩挲几来者，澡泝总何之。
枕上闻钟
潘玙（宋代）

酒醒残月明，欹枕听钟声。
风露秋将晚，家山梦辄惊。
客尘侵老鬓，官职借虚名。
却羡僧无事，此心如水清。
题桥亭
何梦桂（宋代）

翠巘千重水一湾，小桥数板屋三间。此中竟日无车马，时听樵歌落半山。
习家池
顾璘（明代）

山简游习池，长携葛强儿。民牧多政理，倒载亦何为。

怪底彊仕年，不为家翁知。
宫词
宋白（宋代）

欢笑声高出禁园，禄儿新样绣初翻。
青娥阿监知非礼，心怕君王不敢言。
宣州献从叔大夫
李频（唐代）

清时选地任贤明，从此观风辍尹京。日月天中辞洛邑，

云山江上领宣城。万家闾井俱安寝，千里农桑竟起耕。

闻说圣朝同汉代，已愁征入拜公卿。
郑亨仲作亭西山颜曰可友以书求诗为赋一首
潘良贵（宋代）

君不见子猷嗜好与俗殊，种竹不可一日无。
又不见太白清狂世绝伦，举杯邀月独相亲。
风流二子去已远，尘埃那复闻高人。
郑侯未遇身更閒，躬耕自乐岩谷间。
开亭容膝日寄傲，坐对嶕峣崒嵂之西山。
西山苍翠如堆玉，松奏笙竽云作屋。
澄鲜爽气日夕佳，不学时情易翻覆。
田文唾面嗔小儿。翟公署门良可嗤。
悠悠权利悲一时，乐哉此友谁能知。
郑侯与我论心久，年少相从今白首。
对山勿著绝交书，要须著我成三友。
登壶山宿灵云僧舍纪怀 其三
朱浙（明代）

桃花洞里灵云寺，信脚来游宿愿酬。松下楼台当落日，山中风物正宜秋。

天低坐觉星河坠，气爽应知沆𤅈收。一鸟忽鸣孤嶂晓，萧然木榻梦魂幽。
赠族侄士表之黄岩司训
方献夫（明代）

师道久不立，斯文亦云芜。伪末胜本真，入道迷始初。

况为嗜欲累，明德日以污。大学贵知本，此义无由敷。

惟教学之半，人已且相须。而况台多贤，黄岩尤巨区。

取斯修诸身，乃以淑其徒。道明德乃立，戒之在趑趄。
避暑山庄三十六景诗 其二十九 澄泉绕石
弘历（清代）

一注亦何取，端宜石与停。动中原有静，秀处总能灵。

出匣宁非玉，支机本是星。山花将酿酒，可以驻千龄。
怀友 其二
释慧空（宋代）

仙翁初不记年华，食罢蟠桃又著花。只在人前人不识，蓝溪流水两三家。
三鹭扇头
宋褧（元代）

欲下势翩翩，对立羽肃肃。风标尽潇洒，其奈股无肉。
望西山
吴孺子（明代）

西山像佛头，又如抹青黛。
常疑路不通，遥遥削天外。
白鹤飞去路不双，明霞泼天红映江。
春风几点桃花雨，欲渡前溪问小<舟双>。
杂感
波越重之（清代）

秋风荆棘海南关，谁唱当年行路难。夜半豺狼声咫尺，一痕霜月渡前湾。
宿永安潭上
释永颐（宋代）

子规啼在乱山中，废寺春深暮阁重。
门外永安潭上水，朝昏惟送一楼钟。
短句奉迎
朱熹（宋代）

雄藩荆楚地，自古国西门。客有筹边略，人知幕府尊。

时平烽燧冷，事省笑谈温。宛洛何年向，奇功要一论。
醉蓬莱（寿王司直）
程必（宋代）

算千葩百卉，谁伴东风，早春时候。唯有江梅，在人间长久。雪后霜前，冲涉多少，尚精神如旧。岁岁年年，酴酥饮了，便为公寿。

更向尊前席上，细看人与梅花，棱棱争瘦。桃李漫山，都落芳尘后。和气满身，参调玉弦，表天然孤秀。来岁今朝，星闱雾阁，一卮春酒。
忆昔行
何景明（明代）

我年十一十二馀，与子握手相欢娱。严君视我犹视子，日向庭前问诗礼。

我亦视君如弟兄，夜入同衾昼同起。当时见子已不群，红颜如玉目有神。

花边灿灿丹凤雏，天上矫矫石麒麟。笑予是时尚垂髫，把笔从君弄文翰。

联翩白马控只御，出入城中谁不看。我当辞归君失欢，徘徊欲别良独难。

别来有怀徒怅望，梦绕秋风沁水寒。杳杳云鸿异乡县，十载长安见君面。

昔别未冠今已婚，回忆少年空叹羡。一官碌碌经三春，二十光阴似飞电。

君有长才未得施，卧龙仪凤犹栖迟。男儿成名在少壮，感会风云须及时。

人生聚会岂常有，但愿相知不相负。君不见古来金石交，结发寸心期白首。
次韵舍弟喜雨
黄庭坚（宋代）

时雨真成大有年，斯民沟壑救将然。
麦根肥润桑叶大，春陇未将蚕未眠。
奔走风雨连晓色，起寻佳句写由拳。
李成六幅骤雨笔，挂在东南楼阁前。
品令
石孝友（宋代）

困无力。几度偎人，翠颦红湿。低低问、几时么，道不远、三五日。

你低自家宁耐，我低自家将息。蓦然地、烦恼一个病，教一个、怎知得。
雪后梅边
方岳（宋代）

花中淡伫只梅花，未见梅中萼绿华。
一色琼瑶裾织翠，尚嫌红蜡蒂村些。
李参政夫人张氏挽诗
魏了翁（宋代）

涧溪苹采采，夙夜被祁祁。
琴瑟鸡鸣御，山河象服宜。
西悲零雨日，南望殷雷时。
彤管今犹美，归荑不及贻。
衔命龙荒日，危机呼吸閒。
内言知勉正，时事迄多难。
误国头颅去，和戎使节还。
至今为厉梗，抚事不胜潸。
翦朝霞（牡丹同前）
贺铸（宋代）

云弄轻阴谷雨干。半垂油幕护残寒。化工著意呈新巧，翦刻朝霞饤露盘。

辉锦绣，掩芝兰。开元天宝盛长安。沈香亭子钩阑畔，偏得三郎带笑看。
薏田问予东武四先历颠末以诗代札
全祖望（清代）

鹭岛波涛里，曾颁此一编。白头馀二相，墨制志残年。

五指难传信，长垣竞着鞭。我尤怜亚子，壮志亦轩然。
汝平诸公见和复用韵二首
陈棣（宋代）

新诗敏捷雨翻盆，樽酒何时与细论。
拟把铅刀侔巨阙，却惭布鼓过雷门。
天心月胁形容遍，春蚓秋蛇体势存。
但得唱酬为老伴，此生道眼未容浑。
次善卿杂诗五首
陆文圭（元代）

弃儿啼草间，瘦妻卧路傍。
公廩已告匮，私户犹多藏。
嗟哉守钱奴，盗窃势且昌。
莫保千金躯，汝富安得长。
鍊炭不及炊，宝玦空自将。
独有黄巾寇，下入郑公乡。
高贤古所贵，薄俗今可伤。
雪中独步家园
张侃（宋代）

北风掠地尽无尘，惜许林园未有春。小试囊中餐玉法，谁为天外散花人。
诏三下答乡下人起之意
邵雍（宋代）

生平不作皱眉事，天下应无切齿人。
断送落花安用雨，装添旧物岂须春。
幸逢尧舜为真主，且放巢由作外臣。
六十病夫宜揣分，监司无用苦开陈。
喜仲晦除江西宪二首
刘克庄（宋代）

厌闻桑孔工掊克，少见龚黄出拊循。
官吏但知行白简，壮丁多去入红巾。
昔阳和少千村瘴，今福星来一路春。
闻说崆峒方麦熟，幕中有作凯歌人。
阮郎归·一年三度过苏台
苏轼（宋代）

一年三度过苏台。清尊长是开。佳人相问苦相猜。这回来不来。
情未尽，老先催。人生真可咍。他年桃李阿谁栽。刘郎双鬓衰。
塞下曲三首
何白（明代）

城上惊飞白项乌，黄蒿隐见跳黄狐。
数声刁斗残星落，猎猎酸风乱马呼。
冬至摄事南郊斋宫感怀作
宋庠（宋代）

履至谨冬祀，摄职叨上公。
洗心奉明诫，祗宿城南宫。
芳岁正遒奉，熙阳殊未融。
西郊淡颓景，北牖来朔风。
鹜野骋归兽，缘云号征鸿。
夕坐无晤言，情条结深衷。
自抚韦布陋，奚堪廊庙崇。
观瞻动众目，跼蹐愁我躬。
自古经纬才，因势犹汙隆。
夔禹值虞奋，孔墨遭周穷。
如何一介士，蔑著横草功。
仰被天宇施，遂济人爵丰。
较能劣涓壒，荷宠踰华嵩。
物理自非是，神鉴安可蒙。
区区谢病志，终冀回天聪。
偈颂一百五十首
释心月（宋代）

去年七月十五，去去留之不住。
今年七月十五，住住推之不去。
去也师子翻身，住也象王回顾。
山中寻王蜀子，晚归东村
李宪噩（清代）

心识幽栖处，闲寻未觉劳。山深落日近，秋尽暮天高。

短彴通人迹，长松坠鹤毛。却回云际宿，还听海门涛。
有感
王世贞（明代）

懒慢嵇中散，摧藏屈左徒。片言交可绝，九辨些为俱。

骨相由来贱，书生老更迂。不须谈腐鼠，前路有江湖。
邻叟招饮
于石（宋代）

灯火隔篱落，呼儿掩柴门。
邻叟挽我衣，笑指老瓦盆。
酒尽意未已，语杂情更真。
嗟嗟行路难，劝我归与邻。
团圞一家乐，亦足娱其亲。
低头愧叟言，未语面辄頳。
父昔教我书，意在为荣亲。
十岁始知学，二十能为文。
三十将远游，海波忽扬尘。
年今几半百，亲老安可云。
岁时一杯酒，父子祖与孙。
客多在家少，暂聚还复分。
曾不如尔乐，欢然力耕耘。
父醉儿解扶，翁归妪相迎。
十日九在家，笑语蔼生春。
我无田可归，岂无山可耕。
我无秫可酿，岂无泉可烹。
幸及亲未衰，菽水或可营。
无愧邻叟言，乃不愧予心。
拙叟
释文珦（宋代）

拙叟百念无，眎身同木石。
有客问生涯，笑指松与柏。
客言人之生，当有资生策。
纵曰遗声利，其能去衣食。
松柏本无情，於子知何益。
吾言子姑去，吾倦将偃息。
反关据槁梧，隤然竟终夕。
觉来寂无有，鸡叫东方白。
次韵折枢密题向萍乡莞尔堂
王庭圭（宋代）

器远无近用，弦歌只暂娱。从来赵魏老，或为滕大夫。

昔时武城宰，其人骨已徂。牛刀发新硎，夫子辄惊吁。

向侯本学道，与世疑阔疏。拥紬听衙鼓，庭下一事无。

不为赫赫名，诡众以自殊。催科虽云拙，于今乃贤欤。

夫子傥无言，黑白共一区。家有治县谱，不饮常晏如。

棠阴决民讼，松间读我书。飞蝗避境土，野鹤驯阶除。

堂上盛宾客，不减陈赵予。新诗播京邑，异世乃同途。

振辔若登仙，身轻衣六铢。云间候飞驭，君驾何时迂。
滟滪堆
姚椿（清代）

河有砥柱山，江有滟滪堆。此皆一当百，转激生风雷。

碎石所积成，根结元气胎。崭如太古木，历劫逃天灾。

扁舟出当中，一触愁崩摧。如象复如马，涨流益喧豗。

吴楚萃珍奇，巨舸嵯峨来。关司启闭严，争逐无迟回。

我行良独难，尔何嗜货财。
离京作
寇准（宋代）

致君才业本无能，恋阙情怀老不胜。
欲过龙津重回首，朣胧初日上觚稜。
南乡子·落日照楼船
朱熹（宋代）

落日照楼船，稳过澄江一片天。珍重使君留客意，依然，风月从今别一川。
离绪悄危弦，永夜清霜透幕毡。明日回头江树远，怀贤，目断晴空雁字连。
题临倪文正公昼 其二
翁同和（清代）

逐客偏蒙诏语温，论兵筹饷已无门。萧寥数笔云林画，中有优时血泪痕。
嘲任昉
文同（宋代）

幸自文章亦可怜，不消一事已为贤。
何如却逐虫儿去，忍耻更来王亮前。
登邙山凤皇岭望嵩山
李寄（明代）

凤皇台上望嵩巅，咫尺青葱映洛川。可惜不将游华舆，便中一了此山缘。

三峰尚忆遥天外，二室虚悬晚照前。破费客程閒指点，中郎曾说似龙眠。
子夜吴声四时歌四首 其三
张宪（元代）

白苧鸦头袜，红绫锦靿靴。玉阶零露冷，差折凤仙花。

去去荡游子，秋深不念家。
止酒
吕耐轩（宋代）

终年不举酒，爱漱玉池津。
自谓醒时好，谁知醒者嗔。
贫交滋味薄，老眠是非真。
拚死成何事，刘伶辈误人。
八月兵入京师十月广州始得平安消息 其二
黎民表（明代）

插羽喧边郡，游氛薄帝京。士皆轻死战，将祇重横行。

马上青娥惨，腰间宝玦明。生灵尔何苦，会见扫欃枪。
食蟹九首 其七
萧立之（宋代）

霜前入市勿增价，斗拣团脐作席珍。知味□□□□□，□□□□□□□。
再用喜雨韵三首
吴潜（宋代）

雨脚如奔冒远岑，须臾六合变层阴。
坐回物物昭苏意，想见村村喜笑音。
翁诧稻粱营米栈，妇忠裘褐拂衣砧。
定知一熟酬诸愿，击壤歌中此感深。
减字木兰花 次昌甫韵
韩淲（宋代）

年光虚度。能得几多消散处。莫恨归迟。得见新词不自持。

山中酒里。笑语喧哗知有弟。此意谁如。世事纷纷一任渠。
题三茆郡道士云隐
陆游（宋代）

兴尽当年句曲秋，却归罨画弄肩舟。
有时信脚来沙际，拾得残云补破裘。
赠妓行云诗
郑史（唐代）

最爱铅华薄薄妆，更兼衣著又鹅黄。

从来南国名佳丽，何事今朝在北行。
寄倪闇公汪舟次两翰林
黎士弘（清代）

细数平交真尔尔，我记汪子与倪子。倪子恢奇磊落人，驱毫使倪如烟雨。

万卷读破龙威篇，廿年久贵长安纸，晚交汪子章江上，珠光剑气䁥相向。

我宰山县苦低眉，君临溪阁时微叹。三日两日走尺书，赖手清篇情肮脏。

契阔经年限南北，不见故人好颜色。前秋我始渡江归，一读除书屐齿折。

岂因王贡侈弹冠，祇爱枚贾车连辙。大液池头清似玉，圣人宏网收鸿鹄。

耐饥且索东方米，时清肯费景文烛。昌黎好在续长编，未要柳州书屡促。

忽忽怀今转念昔，天寒雪大酸风急。睛鹤久看沙苑飞，顾曲亭荒新燕入。

何不早贵十年前，见君并辔传呼曰。短章写就特寄君，知君执卷挑灯立。
暖斋诗
华镇（宋代）

至足无求触处同，小斋和气日冲融。几筵已得啸歌地，赤白何须绘画工。

况有午檐容爱日，曾无北户召寒风。清心迥出尘埃外，讵见高堂数仞崇。
广汉黄仲秉即转运使治之东作亭扁以楚翠盖取杜陵所谓楚岫千峰翠者属客赋诗
张栻（宋代）

维衡屹南荒，作镇自开辟。蟠根结地厚，面势倚空碧。

陂陀数州结，高下相接迹。麓山乃其趾，神秀固未极。

定王十里城，处处见山色。知谁长在眼，嗟此尘中客。

观风君独暇，延纳到几席。得句恍忘言，寄兴渺今昔。

自君之东来，民瘼极探索。仁言彻九关，宁惧虎豹厄。

诹询遍南亩，民肥吾则瘠。筑亭一舒啸，逮此百忧隙。

看山傥不愧，隐几亦聊适。寄语后来者，此意当无斁。
撚须寄傅子渊
李之仪（宋代）

一日几回撚白须，我本于世非葭莩。奈何寸沫长自濡，起倒不葭须人扶。

眼前扰扰嘈笙竽，况于得失随有无。鼠壤狼籍多弃馀，史云空悲釜生鱼。

抓搔世垢清肌肤，愈下愈拙真挈壶。爱极并爱屋上乌，古诗有之今辄如。

不愿百尺腾龟趺，不愿去为在泾凫。只愿卒岁眼长淤，百无所见常踟蹰。

出门擿埴寻君居，万里付于千里驹。
过黄巢矶
杨万里（宋代）

黄巢矶与白沙滩，只是闻名已胆寒。
自笑南来三换岁，一年一度犯惊湍。
南歌子（次东坡端午韵）
杨无咎（宋代）

小雨疏疏过，长江滚滚流。落霞残照晚明楼。又是一番重午，身寄南州。

罗绮纷香陌，鱼龙漾彩舟。不堪回首凤池头。谁道于今霜鬓，犹自淹留。
千叶梅
李石（宋代）

野芋接花一日事，刻玉作楮三年工。
此家妙有转物手。老圃宽褐藏春风。
题清虚庵三首
曹勋（宋代）

清虚指出翠微旁，便涌流泉溉一方。
更拜璇题作神力，源源千古出甘凉。
送忠禅老
李之仪（宋代）

我初游丛林，得人如满月。细披云雾间，桂影若可掇。

旋转二十年，相半分会别。暮途喜可掬，妙语等冰雪。

告我第一义，光艳忽振发。老魔俱辟易，善类随击拂。

是真万里足，一举安能辍。径山光暂韬，夜气尤昭彻。

异时摩聊老，荐藉意甚切。子果识至人，指顾石必裂。

出我连城珍，郊庙冠前列。无令刖足翁，二献文为拙。
鹧鸪天
李治（唐代）

十丈冰花太一峰。拍浮来赴酒船中。碧筒象鼻秋泉滑，泽国幽船笑卷空。

云淡泞，月朦胧。醉乡千里鲤鱼风。冯夷击鼓休惊客，罗袜生尘恐恼公。
梅花绝句
陆游（宋代）

月中疏影雪中香，只为无言更断肠。
曾与诗翁定花品，一丘一壑过姚黄。
谢人墨
齐己（唐代）

珍重岁寒烟，携来路几千。只应真典诰，消得苦磨研。

正色浮端砚，精光动蜀笺。因君强濡染，舍此即忘筌。
试墨五首
王迈（宋代）

墨上署臣字，必曾经进来。
一年磨一寸，须作墨中魁。
饶守董尚书令画史绘释迦出山相及维摩居士使灵山香火之因不断复惠腊药数种皆病夫所欲也作此寄之
徐俯（宋代）

示病毗耶金粟影，出山五祖金仙相。神妙通灵顾虎头，白莲香火空诸妄。

腊中发药补衰朽，扶杖清风看花柳。捷书政用此时来，开颜正尔难忘酒。

韩门弟子更谁如，即今犹有董安于。更有承明两学士，与公相对白髭须。
邯郸梦和屈北雄原韵 其一
戴亨（清代）

卢生献赋去仍还，歧路萧条此遇仙。旅馆徒传千载梦，邯郸谁续再来缘。

天空孤鹤鸣丹嶂，风驾晴云忆彩鸾。何处黄粱寻胜迹，遥遥墟里见炊烟。
次韵真歇和尚圆觉经颂一十四首 其十二 圆觉菩萨章
释正觉（宋代）

选场随手取标毬，长短期中入社流。觉后绳绳机自脱，悟来密密类难收。

十分饱足雪山草，一色浑成露地牛。风扫水天尘翳尽，芦华相照月明秋。
自永丰玉山回宿南豅
韩淲（宋代）

章泉风日来时路，烟雨南豅归去时。已过重阳犹菊蕊，又将十月忽梅枝。

周游放浪家家酒，展转流连处处诗。信道山间深更好，尽閒尤与老相宜。
和陶移居二首，并引 其二
苏轼（宋代）

洄潭转埼岸，我作《江郊》诗。今为一廛氓，此邦乃得之。

葺为无邪斋，思我无所思。古观废已久，白鹤归何时。

我岂丁令威，千岁复还兹。江山朝福地，古人不我欺。
次韵昌甫 其六
韩淲（宋代）

老叹交情少，閒知友道难。何堪武夷曲，更近子陵滩。

绝口谈龙肉，从渠食马肝。敢云栖择木，随世一枝安。
卧疾柬别孙性甫二首 其二
边贡（明代）

旧典司番礼，新乘郡守车。问名俱不沗，迁秩定何如。

父老看行盖，君王想谏书。徵黄会有诏，早晚下宸居。
景德以后祀五方帝十六首 其五 赤帝降神用《高安》。
郊庙朝会歌辞（宋代）

长嬴戒序，候正南讹。功资蕃育，气应清和。鼎实嘉俎，乐备登歌。

神其来享，降福孔多。
秋夜雨凉一首
苏籀（宋代）

寸念微情浩莫缄，此生殊阙住山庵。
老怀钓港伴侯喜，道契涛江见陆参。
调气从前深造孟，名官早欲问於郯。
家书时燠何曾读，整顿尘编拂白蟫。
同曾户部吴县尉张秀才北山僧房寻梅令客对棋
徐俯（宋代）

处处已收南亩稻，閒閒还看北山梅。累觞聊尔酡颜在，对局怡然笑口开。

扫径似知佳客至，杖藜惟可数君来。移松种树鄱阳老，章贡风帆岁一回。
杂诗二十七首 其十四
曹勋（宋代）

此生扰扰事无穷，脱得闲身石火中。聊种柴桑三径菊，未输严濑一丝风。
山村经行因施药
陆游（宋代）

闲行偶复到山村，父老遮留共一尊。
曩日见公孙未晬，如今已解牧鸡豚。
偶成
李流谦（宋代）

黄流衮衮蹴天来，截岸夷洲不可栽。
凫鹜疆封遽如许，莫贪浩渺径须回。
寄上金陵马右丞
林逋（宋代）

惠爱如春威似霜，神明佳政蔼余杭。
集贤庭畔依依柳，无限行人比颂棠。
送张大参宋器迁浙江方伯
韩殷（明代）

纶音天外至，蹇蹇识孤臣。旆指三衢道，恩遗五岭民。

两藩通雨露，一鹗出风尘。勋业须铭鼎，何劳看镜频。
送李镇北归
吕陶（宋代）

昔为并晋游，识子十数载。当时乡曲誉，学行已可爱。

公卿察廉孝，一命果沾霈。飘然从宦游，万里适剑外。

标操本孤直，锋棱苦磨淬。研味冰蘖间，规为准绳内。

素节虽有常，往往骇流辈。违顺既殊途，指此作瑕颣。

好恶贵必察，丁宁昔贤诲。群言徒尔为，终有公议在。

北归太行道，极顶见嵩岱。下视丘与阜，岌屹殊琐碎。

洪河天外来，势欲浮大块。吁嗟众流小，奔走争合汇。

长吟助超轶，壮气增感慨。善恶忌太明，与夺宜少晦。

此语所系重，非特论进退。数路盛得人，期君赴亨会。
寄洪雅令孙良臣
晁公溯（宋代）

志士居世间，要为鹤鸣皋。
谁能如羊豕，料拣充豢牢。
吾邦孙卿子，闭门长蓬蒿。
慨然请治剧，不惮簿领劳。
地虽百乘小，名与九顶高。
老翁喜相语，得见今官曹。
令行有盗奔，冬暖无儿号。
君岂求人知，知亦未易遭。
大哉龙伯国，乃欲举六鳌。
区区毕吏部，竟日把两螯。
且当置是事，痛饮读离骚。
江城梅花引 其一
周密（宋代）

舞红愁碧晚萧萧。溯回潮。伫仙桡。风露高寒，飞下紫霞箫。一雁远将千万恨，怀渺渺，剪愁云，风外飘。
酒醒未醒香旋消。采江蓠，吟楚招。清徽芳笔，梅魂冷、月影空描。锦瑟瑶尊，闲度可怜宵。二十四阑愁倚遍，空怅望，短长亭，长短桥。
石潴
李群玉（唐代）

古岸陶为器，高林尽一焚。焰红湘浦口，烟浊洞庭云。

迥野煤飞乱，遥空爆响闻。地形穿凿势，恐到祝融坟。
诗酒琴棋客五首和年兄雍都堂 其四
区元晋（明代）

何处能忘棋，乾坤纸局移。蛛机斜复整，蜂阵合还离。

弹橘留芳骤，弛柯透异岐。墅亭谁爱日，孤垒意弥迟。
自邑中归田作 其三
孙枝蔚（明代）

览书忽不乐，战争古来有。当时立功人，往往身先朽。

富贵苟不终，空羡田间叟。达人识进退，沮溺果良友。

可笑王孺仲，乃为儿曹丑。苦节诚未易，且复对尊酒。
浣溪沙
张炎（宋代）

空色庄严玉版师。老斑遮护锦绷儿。只愁一夜被风吹。润处似绷篔谷雨，斫来如带渭川泥。从空托出镇帷犀。
龟市告别
刘道昌（唐代）

还丹功满气成胎，九百年来混俗埃。

自此三山一归去，无因重到世间来。
咏史上·张释之三首
陈普（宋代）

帝舜登天四海臣，可怜生杀不由身。
持平第一张廷尉，更听君王误杀人。
宫词 其五
周彦质（宋代）

主上慈仁笃友于，二王恩眷古无如。外朝迥与班联别，玉带仍令佩玉鱼。
答和孔常父见寄
黄庭坚（宋代）

孔氏文章冠古今，君家兄弟况南金。
为官落魄人谁问，从骑雍容独见寻。
旅馆别时无宿酒，邮筒开处得新吟。
黄山依旧寒相对，岂有愁思附七林。
文王操
王世贞（明代）

矫矫长离将翱翔兮，肃雍和鸣中宫商兮。奉王威灵揆不庭兮，庶邦子来后夫亡兮。

上帝临汝敢遑宁兮，地道无成中心伤兮。
题度仪堂四首 其一
张继先（宋代）

屡赏中秋月，山堂亦怅哉。暂居行百日，常觉近三台。

大木声深夜，脩篁荫静阶。倘非能自度，何以见归来。
再韵呈云心
萧立之（宋代）

西风日日枕书眠，自笑仙城著懒仙。溧水已无东野俸，剡溪空趁子猷船。

诗名入社平生欠，乡梦惊秋昨夜圆。念我衰颓君万里，可怜怀抱更中年。
题史总管随车雨诗卷
曹伯启（元代）

乾坤漠漠困黄埃，陌上传呼太守来。甘澍应时醒万物，欢声何啻发春雷。
和韩侍中上巳日会兴庆池二首 其一
范纯仁（宋代）

波涨朱阑外，山明绮席前。画桡飞彩鹢，红旆照清涟。

东阁随开府，佳宾尽谪仙。夕阳归骑外，芳草绿绵绵。
送何敬渐改北成均二首 其二
卢龙云（明代）

世德先朝重，家声奕叶存。赏延思报国，业在识专门。

礼秩东曹旧，儒宗上序尊。凤毛元五色，此去见腾骞。
酬释妙德
姚鼐（清代）

阇黎信耆㝛，貌古神清完。如尚处榛狉，未入今世间。

与之论俗处，钝若椎刺穿。几昧马几足，况识机械干。

见人辄谈法，不视憎喜颜。科判舍经本，诵解波澜翻。

剖晰义微妙，贤首及慈恩。古说久蒙晦，光明兴舌端。

乃知其中利，凛然持太渊。闻者无愚知，悟解增悲欢。

嗟我尝脩心，勤在此生前。自从一念失，漂转来尘寰。

譬若乘蜀舟，东下三峡关。迅忽造海壖，矫首求西还。

溯流青天上，得不劳且艰。爱师秉直心，启子三昧门。

师亦喜我意，不谓鄙且顽。相从宜不厌，勿论暑与寒。

不待盛言说，目击道已存。
甘泉惠石铫郑才仲以诗见赏次韵酬之
释慧空（宋代）

老空剪茶器惟石，石有何好空乃惜。先生嗜好偶然同，我久眼中无此客。

呼童活火煮山泉，旋破小团分五白。不嫌菌蠢赋龙头，便觉弥明犹在席。
和吴梅村宫扇
曹秉哲（清代）

宣皇避暑通明殿，碧槛丹幮开四面。照夜谁呈越国珠，招凉思换齐家扇。

南内宫中御制奇，良工雕刻采章施。薄缫蛱蝶千丝茧，柄削珊瑚二尺枝。

丁歌甲舞看不足，匣启玻璃环佩玉。纱晕轻摇烛焰红，罗纹细叠帘波绿。

五月皇都富贵城，榴花十里晓霞明。昭容带醉交钗影，侍女承欢动钏声。

离宫宴罢樱桃熟，一卷《豳风》挥汗说。九华殿角南薰来，在抱冰壶两清绝。

禁苑颁传赐近臣，阁门携谢拜恩新。雉尾移来云五色，蛾眉捧出日双轮。

水晶帘卷烟如绣，玳瑁筵开花献寿。入手争夸书画名，回头翻笑蒲葵陋。

幽赏由来惬圣衷，清凉世界画屏中。银床冰簟芙蓉梦，雾鬓烟鬟茉莉风。

玲珑绝代翻新式，转眼繁华增太息。一自秋风怨洛城，残纨断竹无人识。

桐叶纷飞夕殿凉，菱花瘦损美人妆。彩线空教金凤系，丹符徒把玉麟张。

旧宫零落新宫废，遗物摩挲悲割爱。宝匣萧条蠹粉残，华箱寂寞鱼鳞碎。

苦忆君恩祇自哀，雕红镂翠总成灰。祇今惟有南楼月，犹似当年扇影开。
山房同端白迟兰公不至
显谟（清代）

林下掩荆扉，白日忽已暝。松风阴壑生，淅沥寒秋听。

相对淡忘言，诗成禅侣定。期子不我来，寂寂孤云径。
再用前韵奉赠升卿三十一丈 其二
吕南公（宋代）

好德年高富且康，就中多福荷穹苍。吟哦有得能千首，议论无穷只五常。

此日乡闾获矜式，异时风化免销亡。嗟余欲买西邻住，岁为先生祝寿觞。
偈二十二首
释子淳（宋代）

湛然无变异，虚彻有灵通。
妙尽功忘处，咸归寂照中。
安圣寺
梁章钜（清代）

索居习寡欢，幽探答群竦。轻舆转林箊，新术陟麦陇。

回岩忽扼塞，复涧仅容甬。侧疑地脉尽，间出天宇耸。

朱曦隐重樾，紫雾露修栱。溪山自一家，猿鸟若相拱。

涧户叩幽寂，庭幡惬飞动。侵衣藓色润，阂履藤根巩。

窦泉有深清，檐竹无杂冗。香厨闻斋钟，禅械破长拲。

云还鹤亦倦，泥滑鸿已翪。归蹊逐明蟾，吟绪抽茧蛹。
盛山十二诗 桃坞
韦处厚（唐代）

喷日舒红景，通蹊茂绿阴。终期王母摘，不羡武陵深。
宿宣化镇僧寺 其一
赵鼎（宋代）

收罾渔浦青裙女，出米商船白纻郎。水小交关江上市，空山落日暮烟苍。
晚抵刘智庙
王家相（清代）

一角斜阳在酒旗，马因长路觉行迟。云光白到天垂处，野色青如雨过时。

箫鼓东风人赛社，胭脂北地客留诗。颍川遗迹犹存否，我欲披苔读旧碑。
飞来峰
董嗣杲（宋代）

理公著脚五峰前，树石苍浮滴翠涎。
因指何年飞到此，要栖中国悟来禅。
一猿可验为灵鹫，万古无言有冷泉。
今日共知遗迹胜，隐名却自许由传。
和巩兴宗题回峰寺赠明山主
王之道（宋代）

江共烟云远，山连薮择长。
日从三伏烈，风借九秋凉。
休作桃花观，聊同柏子香。
相逢无一事，不必下禅床。
因学者问生死到来如何抵当答以四偈 其四
释梵琮（宋代）

生死到来何抵当，月明静夜共商量。荷华荷叶通消息，一阵风来一阵香。
句
织锦人（唐代）

如今不重文章士，莫把文章夸向人。
见梅杂兴
陆梦发（宋代）

人间谁是识梅真，弃实求花后世心。
何似只如三代日，分甘投世万山深。
寄来陆凯浑多事，说到林逋亦费吟。
耿耿知音唯月在，无言相看古犹今。
水友辞 水鸦鹊
王质（宋代）

水鸦鹊，水鸦鹊，软荷搭水身可泊。高荷脩茎难著脚，一盘一窝足安乐。

灶有薪，甑有饭，芦人渔子事皆办。呜呼此友兮宜相倚，溪风来定水香归。
晓坐卧治斋
杨万里（宋代）

夜风甚细不胜酸，霜落无声只是寒。
日上东窗无个事，送将梅影索人看。
依韵答李晋卿结交篇
梅尧臣（宋代）

上交执正道，下交守奇节。
当为兰死香，勿作竹枯裂。
试看温玉坚，何似春冰折。
贵贱事乃见，古今情不别。
平生相与亲，晏岁谁可决。
君能持此意，足以表风烈。
代人上师垣生辰三首 其一
仲并（宋代）

玉带金鱼衮绣光，维垣一旦侍君王。垂绅庙堂调玉烛，能使天公时雨旸。

畴昔干戈岁屡歉，于今万室盈仓箱。天心人意若相语，问公何以回穹苍。

天恶人心二三德，公惟一德妙赞襄。夜半熟视璿霄象，紫微列宿相荧煌。

甘露醴泉不足瑞，但欲岁岁占农祥。物阜人嬉了无事，斯民击壤君垂裳。

时时公亦憩杰阁，万物欣欣春昼长。当时尹躬似今日，但欠昭回云汉章。
兑阁十词 其三 小重山·双鱼问
毛奇龄（清代）

两地烽烟天一隅。蒋山西尽处、莫愁湖。谁言流水隔姑苏。

春潮上，中有一双鱼。

缄处印含朱。泽蒲裁作线、界蜘蛛。簪花小字画来疏。

凭偷看，传作窦家书。
咏灵云桃花公案
成鹫（清代）

可笑灵云不作家，眼花错认是桃花。原来咫尺天台路，满地残红总是它。
有感
宋祁（宋代）

力守高皇约，祈还司隸章。
翻身去殿槛，忍死出缣囊。
豕突埋轮路。豺骄择肉场。
霜毫墨犹湿，迢递窜遐方。
句
刘谊（宋代）

十里崇因寺，临江水气中。
书怀
虞俦（宋代）

宦路侵寻已倦游，功名何敢望前修。
谬纡州组三宜去，回视儒冠一忍羞。
畴昔尝窥循吏传，只今谁是富民侯。
夜来好雨催归棹，春水茫茫涨鸭头。
挽曾原伯大卿
孙应时（宋代）

天下张廷尉，君王付老成。
不辞劳日夜，初岂为恩荣。
竹隐今年志，萱堂晚岁情。
全归虽不恨，此段渺难平。
次韵赵积中慈湖即事
王之道（宋代）

山色湖光过雨清，江边归骑净无尘。
先生有酒快吾取，相逢少见如斯人。
河水清赠良佐兼寄商老
吕本中（宋代）

河水清，江水黄，南山北山自相望。恨君不止白石房，与谁同游南郡郎。

白玉刻佩明月珰，如凤四海求其凰。道里辽远日月长，爽气自足陵朝阳，举酒送君君莫忘。
送赵寒泉重宰南中邑
释文珦（宋代）

字民无异术，薄敛与宽刑。
宓子琴犹在，蒍于歌重听。
瘴云消昼黑，毒草变春青。
万里南中路，秋风几驿亭。
和寄朱文中
陈师道（宋代）

仰高当日诵成规，想见风流盛一时。
鲁国故知臧有後，孔庭早见鲤能诗。
侵寻末路同倾盖，邂逅清谈为解颐。
愿借湖山容膝地，为令松菊寄吾衰。
失调名 其一
詹克爱（宋代）

天孙亲织云锦，一笑天下河西。
信阳军筵设乐口号二首 其二
毕仲游（宋代）

曾将行事著成书，前世尝闻近世无。帝阙天门辞禁近，蜀山秦塞任崎岖。

殿帷昔用书囊染，皮几今随道帽乌。忠孝成名生计懒，义田十顷近苏湖。
题郑敬常寿藏诗卷
王洪（明代）

蓂荚识弦望，蟪蛄知春秋。自非达士怀，宁忘千载忧。

造化有兴没，圣贤谁能留。壮哉千金躯，淹忽随东流。

蒙园一何誇，雍门一何愁。委身顺大化，旷然逍遥游。
晓晴肩舆至湖上
陆游（宋代）

多稼如云穫并空，牛阑樵担画图中。梧桐已逐晨霜尽，乌臼犹争夕照红。

脱网噞喁奔远浦，避鹰扑握保深丛。旗亭人语灯初上，一醉何妨野老同。
初至金陵魏懋忠李于田见过留饮
李三才（明代）

春风洒涕别长安，此地开樽强笑欢。
纵得故人分客恨，更教短铗对谁弹。
秦淮日夜愁中急，汉阙崚嶒赠梦里看。
闻道蓟门新接战，乡云边月共凭阑。
赏花归去
苏轼(一说秦观)（宋代）

赏花归去马如飞，去马如飞酒力微。
酒力微醒时已暮，醒时已暮赏花归。
荔支七绝 陈紫
王十朋（宋代）

端明品第首推陈，花里姚黄是等伦。郡圃一株称小紫，故家风味自宜珍。
句
陈甫（唐代）

一雨洗残暑，万家生早凉。暮鸟归巢急，寒牛下陇迟。

算吟千百首，方得两三联。清时不作登龙客，绿鬓闲梳傍草堂。
送陈东浦方伯自江宁移任安徽三十二韵
姚鼐（清代）

衡岳群舒地，横江六代都。风烟通上下，民俗别荆吴。

驻节方从化，移辕有待苏。生申元四国，借寇岂私吾。

白下公初莅，黄中信早孚。从容文礼乐，谈笑奠江湖。

小察羞誇智，吁猷始作谟。五年休息意，四境荡平途。

爱士怜弹铗，知音辨滥竽。古风宣頀夏，伪体辟榛芜。

岂以文防政，真看效是儒。甘棠方苃舍，瓠子计搴刍。

天语褒丹凤，人心絷白驹。皖公先在望，泗上且须臾。

四载俄安宅，双旌遂载驱。同州淮海合，分省井疆殊。

作伯临诸帅，投閒有一夫。登龙惭郭泰，伏鹄愧南趎。

江远林烟澹，霜初岸草枯。远偕迎竹马，近即送樯乌。

回首思乡郡，倾心仰大炉。土风兼侠武，邻域急军需。

狗有生氂逸，人无佩犊粗。依仁谐众愿，舞德况微躯。

剧邑将辞醴，归村更饮酺。瓶开惟说尹，襁负共将雏。

九派浔阳会，千峰天柱孤。词源瞻几杖，坐上又醍醐。

此地朱訾口，他时北斗枢。旬宣宁楚尾，羽翼上天衢。

业广同环海，恩周讵向隅。形容群作颂，传咏慰吴歈。
再答
洪适（宋代）

投老无能千虑昏，归田浸久使令村。长因步月成三影，难得朋云共一樽。

水涨溪桥孤钓隐，雨侵山径洗鞸痕。寓公在此宁黔突，会有容光照覆盆。
饮席戏赠同舍
李商隐（唐代）

洞中屐响省分携，不是花迷客自迷。珠树重行怜翡翠，

玉楼双舞羡鹍鸡。兰回旧蕊缘屏绿，椒缀新香和壁泥。

唱尽阳关无限叠，半杯松叶冻颇黎。
目眚六言一首
刘克庄（宋代）

暮年因耽黄卷，双瞳不省盲如。
来生愿为苍颉，四目造鸟迹书。
题王班水亭
护国（唐代）

湖上见秋色，旷然如尔怀。岂惟欢陇亩，兼亦外形骸。

待月归山寺，弹琴坐暝斋。布衣闲自贵，何用谒天阶。
安公子 客兖州过鲁相故署，追哭先大父忠悯公
俞士彪（清代）

倦客羁游日。荒城鲁殿浑非昔。不远御桥，西畔去，是老臣遣宅。

见无限、残阳衰草凝秋色。有乱馀、野老犹能识。道颓垣废井，多是旧时遗迹。

我祖多奇绩。十年佐理声名溢。日堕星沉，天地暗，指微躯何惜。

想当日、孤臣壮志坚如石。到而今、遗血犹凝碧。向霜晨月夜，时有忠魂出没。
饮马长城窟行
陈琳（魏晋）

饮马长城窟，水寒伤马骨。
往谓长城吏，慎莫稽留太原卒！
官作自有程，举筑谐汝声！
男儿宁当格斗死，何能怫郁筑长城。
长城何连连，连连三千里。
边城多健少，内舍多寡妇。
作书与内舍，便嫁莫留住。
善事新姑嫜，时时念我故夫子！
报书往边地，君今出语一何鄙？
身在祸难中，何为稽留他家子？
生男慎莫举，生女哺用脯。
君独不见长城下，死人骸骨相撑拄。
结发行事君，慊慊心意关。
明知边地苦，贱妾何能久自全？
西亭新暑
王镃（宋代）

水晶帘挂小池亭，茉莉花香酒易醒。
日影不摇风力软，蟢丝绊落翠晴蜓。
赠日本僧永茂
郑梦周（元代）

故园东望隔沧波，春尽高斋自结跏。
日午南风自开户，飞来花片点袈裟。
东关山水
刘攽（宋代）

青霭望不极，连峰如置关。不知清溪水，漾漾出其间。

孟夏江水清，溪流正西还。崖根乱石多，散激声潺潺。

杂树色相映，密竹不可删。造幽览众妙，抚事清心颜。

洄洑自多鱼，网罟罗前湾。幽人闭上方，缭径才可攀。

畴昔新安江，寤寐龙门山。目击暂有遇，绝胜犹班班。

客程非趋时，淹泊宁所艰。少留尽馀兴，更伴浮云閒。
口伐
王遂（宋代）

口伐归来战马闲，诗书只守一编残。
治安策裹多流涕，莫作兴亡异代看。